## Odluka Ustavnog suda Republike Hrvatske broj:U-IIIA-4836/2004 od 22. veljače 2006.

### NN 31/2006 (20.3.2006.), Odluka Ustavnog suda Republike Hrvatske broj:U-IIIA-4836/2004 od 22. veljače 2006.

# USTAVNI SUD REPUBLIKE HRVATSKE

**772**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, u postupku koji je ustavnom tužbom pokrenula M. V. iz R., zastupana po
punomoćniku T. M., odvjetniku u R., na sjednici održanoj 22. veljače 2006.
godine, jednoglasno je donio

## ODLUKU

I. Ustavna tužba se usvaja.

II. Općinski sud u Rijeci dužan je donijeti
odluku u predmetu koji se vodi pred tim sudom pod poslovnim brojem: P-26/88 u
najkraćem mogućem roku, ali ne duljem od osam (8) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositeljici ustavne tužbe M. V. iz R.,
M. 27, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 11.800,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

1. Podnositeljica ustavne tužbe, na temelju
članka 63. Ustavnog zakona o Ustavnom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst, u daljnjem tekstu:
Ustavni zakon) podnijela je 13. prosinca 2004. godine ustavnu tužbu radi
duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 18. prosinca 1987. godine podnositeljica
je Općinskom sudu u Rijeci podnijela tužbu radi utvrđenja zajedničke imovine
protiv tuženika B. V.

Do 5. studenoga 1997. godine donijeta je
djelomična presuda koja je potvrđena od strane žalbenog suda.

Nakon 5. studenoga 1997. godine prvo ročište
održano je 4. svibnja 1998. godine, zatim 12. svibnja 1999. godine, 17. ožujka
i 9. lipnja 2000. godine, te 14. ožujka 2001.

Očevid na licu mjesta proveden je 7. lipnja
2002. godine.

Ročišta su zatim održana 23. rujna 2002., 23.
siječnja 2003. te 10. ožujka i 6. travnja 2004. godine.

Rješenjem od 18. svibnja 2004. godine određeno
je provesti vještačenje. Vještak je nalaz i mišljenje predao u spis 25.
listopada 2004. godine.

Ročišta su održana 6. travnja, 20. svibnja i 7.
srpnja 2005. godine.

Očevid na licu mjesta proveden je 22. studenoga
2005. godine.

Ročište je održano 1. veljače 2006. godine, te
je određeno provođenje građevinskog vještačenja.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 18.
prosinca 1987. godine tužbom podnositeljice Općinskom sudu u Rijeci radi
utvrđenja zajedničke imovine.

Međutim, duljina postupka ne uzima se u
razmatranje od tog dana, već od 5. studenoga 1997. godine kad je stupio na
snagu Zakon o potvrđivanju Konvencije za zaštitu ljudskih prava i temeljnih
sloboda i Protokola broj: 1, 4, 6, 7 i 11 uz Konvenciju za zaštitu ljudskih
prava i temeljnih sloboda (»Narodne novine – Međunarodni ugovori«, broj 18/97.,
6/99. – pročišćeni tekst i 8/99. – ispravak, u daljnjem tekstu: Zakon o potvrđivanju
Konvencije), koja Konvencija u članku 6. stavku 1. jamči, između ostalog, i
pravo na suđenje u razumnom roku.

Ustavna tužba podnijeta je 13. prosinca 2004.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno šesnaest (16)
godina, jedanaest (11) mjeseci i dvadeset pet (25) dana, a nakon stupanja na
snagu Zakona o potvrđivanju Konvencije pa do dana podnošenja ustavne tužbe
postupak je trajao sedam (7) godina, jedan (1) mjesec i osam (8) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju postupak cijelo vrijeme vodio pred Općinskim sudom
u Rijeci, pred kojim su zastoji u postupku trajali od 4. svibnja 1998. do 12.
svibnja 1999. godine (jednu godinu i osam dana), zatim do 17. ožujka 2000.
godine (deset mjeseci i pet dana), od 9. lipnja 2000. do 14. ožujka 2001.
godine (devet mjeseci i pet dana), zatim do 7. lipnja 2002. godine (jednu
godinu, dva mjeseca i dvadeset tri dana), od 23. siječnja 2003. do 10. ožujka
2004. godine (jednu godinu, jedan mjesec i sedamnaest dana).

4.3. PONAŠANJE
PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Ocjena je Ustavnog suda da podnositeljica nije doprinijela
duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ukazuje da se u konkretnom slučaju radi o donekle
složenoj sudskoj stvari jer je potrebno utvrditi ulaganja stranaka u nekretninu
kroz dulje vremensko razdoblje.

OCJENA USTAVNOG SUDA

5. Ustavni sud utvrđuje da se postupak pred
sudom prvog stupnja vodi u trajanju duljem od osamnaest godina te da je sud bio
neaktivan u dugim i učestalim vremenskim razdobljima. Ustavni sud utvrđuje da
se tako dugo trajanje postupka ne može opravdati njegovom složenošću. Imajući u
vidu iznimnu ukupnu duljinu postupka, okolnost da se postupak vodi pred sudom
prvog stupnja, neučinkovito postupanje suda koji dopušta uzastopne zastoje u
postupku, kao i činjenicu da još nije donijeta pravomoćna odluka, Ustavni sud
je utvrdio da je dugim trajanjem parničnog postupka podnositeljici povrijeđeno
ustavno pravo da zakonom ustanovljeni neovisni i nepristrani sud u razumnom
roku odluči o njenim pravima ili obvezama, koje je zajamčeno člankom 29.
stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Rijeci dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-4836/2004

Zagreb, 22. veljače 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec**, v. r.

Odluka, NN 31/2006-772